‘Vlugtelinge laat mensehandel in SA toeneem’Argieffoto Die organisasie Stop Trafficking of People het ŉ beroep op wetstoepassingsagentskappe gedoen om hul taktiek om die slagoffers van mensehandel te identifiseer, op te skerp. Minstens 251 slagoffers van mensehandel is sedert Januarie in die provinsie van sindikate gered. Volgens die polisie is die slagoffers van Malawi, Ethiopië, Zimbabwe en ander lande in die Midde-Ooste en word met allerlei beloftes na Suid-Afrika gelok. Corinne Sandenbergh, direkteur van Stop Trafficking of People, het gesê talle van die slagoffers word in prostitusie ingedwing. “Mensehandel is ŉ ingewikkelde en komplekse misdaad. Dit is nie ŉ lyk of ŉ verminkte vrou nie, dit is ŉ vrou wat deur die grens stap en sê sy is ŉ vlugteling.” Sy sê sedert mensehandel-wetgewing verlede jaar opgeskerp is, word diegene wat hulle aan mensehandel skuldig maak, gouer ontmasker. Sandenbergh het ŉ beroep op wetstoepassingsagentskappe gedoen om die slagoffers van mensehandel te beskerm nadat die skuldiges verhoor is. Sy het gesê die slagoffers moet ook nie te vinnig na hul tuislande gedeporteer word nie. “Ons moet die slagoffers in ŉ plek van veiligheid hou sodat ŉ behoorlike saak voor die hof gebring kan word en die skuldiges tronkstraf kry.” Genl. Nonhlahla Zulu, adjunk-polisiekommissaris in Limpopo, het erken dat mensehandel ŉ groot probleem in die provinsie is. Hy het gesê ŉ spesiale taakspan is op die been gebring hiervoor. “Daar is glo ŉ sindikaat en ons volg inligting op.”